Tarybos Sprendimas
1977 m. gruodžio 12 d.
nustatantis keitimosi informacija apie Bendrijos paviršinio gėlo vandens kokybę bendrą tvarką
(77/795/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 235 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi Europos Bendrijų 1973 m. [3] ir 1977 m. [4] aplinkosaugos veiksmų programose numatoma įvesti taršos priežiūros ir monitoringo sistemų keitimosi informacija tvarką;
kadangi ši tvarka yra būtina nustatant Bendrijos upių taršos lygius ir atitinkamai nustatant taršos bei pažeidimų kontrolės principus kaip vieną iš Bendrijos tikslų, siekiant pagerinti gyvenimo sąlygas ir darnios visos Bendrijos ekonominės veiklos plėtros; kadangi Sutartyje nėra nuostatų, susijusių su tam tikslui būtinais konkrečiais įgaliojimais;
kadangi šis keitimasis informacija apie taršos lygius yra vienas iš būdų stebėti ir kontroliuoti ilgalaikes tendencijas ir kokybės gerinimą, kuriuos nulemia dabartinių Bendrijos ir valstybių narių taisyklių taikymas;
kadangi šiame sprendime numatytas keitimasis informacija suteiktų kuo didesnę galimybę palyginti tyrimų vietose gautus rezultatus;
kadangi šiame sprendime numatytas keitimasis informacija padėtų pagrindus Bendrijos paviršinio gėlo vandens taršos stebėjimo ir kontrolės sistemai ir galėtų sudaryti Jungtinių Tautų aplinkosaugos programoje numatytos pasaulinės aplinkos monitoringo sistemos dalį;
kadangi, siekdamos šių tikslų, valstybės narės privalo siųsti Komisijai duomenis apie tam tikrus paviršinio gėlo vandens parametrus; kadangi Komisija parengs suvestinę ataskaitą, kurią perduos valstybėms narėms;
kadangi Komisija valstybių narių prašymu gali naudingai pakeisti I priede išvardytų stočių sąrašą, jei laikomasi tam tikrų kriterijų;
kadangi dėl techninės pažangos reikia greitai derinti šio sprendimo II priede nustatytus techninius reikalavimus;kadangi, siekiant palengvinti tam tikslui būtinų priemonių įgyvendinimą, turi būti numatyta glaudaus valstybių narių ir Komisijos bendradarbiavimo komitete, siekiant suderinti šį sprendimą su technine pažanga, tvarka,
PRIĖMĖ ŠĮ SPRENDIMĄ:
1 straipsnis
Šiuo sprendimu nustatoma bendra keitimosi informacija apie paviršinio gėlo vandens kokybę Bendrijoje tvarka.
2 straipsnis
1. Šiame sprendime "mėginių ėmimo arba matavimo stotys" - tai I priede išvardytos mėginių ėmimo arba matavimo stotys.
2. Informacija apie II priedo pirmoje skiltyje nurodytus parametrus, kuria būtina keistis, yra tokia:
a) mėginių ėmimo arba matavimo stotyse atliktų matavimų rezultatai;
b) mėginių ėmimo, konservavimo bei matavimo metodai ir mėginių ėmimo dažnis.
3 straipsnis
1. Kiekviena valstybė narė paskiria centrinę instituciją ir per 15 dienų nuo pranešimo apie šį sprendimą informuoja apie tai Komisiją.
2. 2 straipsnio 2 dalyje nurodyta informacija Komisijai perduodama per kiekvienos valstybės narės centrinę instituciją.
3. 2 straipsnio 2 dalies a punkte minėti duomenys nurodomi II priedo antroje ir trečioje skiltyse nurodytais matavimo vienetais ir pateiktais reikšminiais skaitmenimis.
4. Kalendorinių metų informacija Komisijai perduodama ne rečiau kaip kas dvylika mėnesių.
5. Komisija kasmet parengia suvestinę ataskaitą, kurios pagrindas - 2 straipsnio 2 dalyje minėta informacija. Ta rengiamos ataskaitos projekto dalis, kurioje yra valstybių narių pateikta informacija, siunčiama kiekvienos valstybės narės centrinei institucijai patikrinti. Visos pastabos apie ataskaitos projekto variantą įtraukiamos į jau parengtą ataskaitą. Galutinis variantas siunčiamas valstybėms narėms.
6. Komisija įvertina keitimosi informacija tvarkos veiksmingumą ir prireikus ne vėliau kaip per trejus metus nuo pranešimo apie šį sprendimą pateikia Tarybai pasiūlymus dėl jos patobulinimo arba, jei reikia, matavimo metodų suderinimo.
4 straipsnis
1. Valstybės narės per savo centrines institucijas 2 straipsnio 2 dalyje minėtą informaciją pirmą kartą perduoda per šešis mėnesius nuo pranešimo apie šį sprendimą gavimo dienos.
2. Pirmoji informacija, kuria būtina pasikeisti, yra ta, kurią valstybės narės turi kalendoriniais metais iki pranešimo apie šį sprendimą gavimo.
5 straipsnis
1. Komisija konkrečios valstybės narės prašymu gali padaryti I priede pateikto sąrašo pakeitimus.
2. Pakeitimus Komisija daro tada, kai įsitikina, jog yra laikomasi šių reikalavimų:
- kiekvienos valstybės narės mėginių ėmimo arba matavimo stočių sąrašas yra pakankamas šio sprendimo numatytiems tikslams pasiekti,
- stotys atspindi aplinkinei vietovei būdingą vandens telkinių kokybę, kuriai taršos šaltiniai neturi tiesioginio poveikio,
- minėtose stotyse gali būti reguliariai matuojami II priede nurodyti parametrai,
- stotys, neįskaitant intakų, išdėstytos ne didesniu kaip 100 kilometrų atstumu nuo pagrindinės upės,
- stotys yra aukščiau santakų, kur nėra potvynių poveikio.
3. Komisija informuoja Tarybą apie visus jos priimtus pakeitimus.
4. Komisija prašo Tarybos, kad ši priimtų sprendimą dėl pakeitimų, kurių ji pati negalėjo priimti.
6 straipsnis
Atsižvelgiant į techninę pažangą, 8 straipsnyje nustatyta tvarka tvirtinami II priedo lentelėje nurodytų parametrų, jų matavimo vienetų ir su jais susijusių reikšminių skaitmenų pakeitimai, tačiau tik tada, kai sąrašas bus papildytas vien tais parametrais, kuriems taikomi Bendrijos teisės aktai ir kurių duomenis galima gauti visų valstybių narių mėginių ėmimo arba matavimo stotyse. Jokie matavimo vienetų ir reikšminių skaitmenų pakeitimai neturi įtakoti matavimo metodų, kuriuos valstybės narės taiko įvairiose I priede nurodytose stotyse.
7 straipsnis
1. Steigiamas šio sprendimo suderinimo su technikos pažanga komitetas (toliau - Komitetas), kurį sudaro valstybių narių atstovai ir kuriam pirmininkauja Komisijos atstovas.
2. Komitetas patvirtina savo darbo tvarkos taisykles.
8 straipsnis
1. Tais atvejais, kai reikia laikytis šiame straipsnyje nustatytos tvarkos, klausimą svarstyti Komitetui perduoda jo pirmininkas savo iniciatyva arba atstovaujančiosios valstybės narės prašymu.
2. Komisijos atstovas pateikia Komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį nustato pirmininkas priklausomai nuo klausimo skubumo. Nuomonė pareiškiama 41 balso dauguma, valstybių narių balsai paskirstomi taip, kaip numatyta Sutarties 148 straipsnio 2 dalyje. Pirmininkas nebalsuoja.
3. a) Komisija patvirtina numatytas priemones, jeigu jos atitinka Komiteto nuomonę.
b) Kai numatytos priemonės neatitinka Komiteto nuomonės arba nuomonė nepareiškiama, Komisija nedelsdama pateikia Tarybai pasiūlymą dėl priemonių, kurių turi būti imtasi. Taryba sprendžia kvalifikuota balsų dauguma.
c) Jeigu, gavusi pasiūlymą, Taryba per tris mėnesius nepriima jokio sprendimo, pasiūlytas priemones patvirtina Komisija.
9 straipsnis
Šis sprendimas skirtas valstybėms narėms.
Priimta Briuselyje, 1977 m. gruodžio 12 d.